задължения към China Jushi, тъй като дружествата от групата са отделни юридически субекти с ограничена отговорност, което означава, че не могат да бъдат прехвърляни дългове на акционери или дъщерни дружества. Също така, тъй като групата CNBM счита, че менителниците с банков акцепт не са равностойни на краткосрочни заеми, те също не следва да се вземат предвид при оценката на кредитния рейтинг на дружествата.
 (308)
 Комисията изрази несъгласие с тези твърдения. Както е посочено в съображения 301—304 по-горе, Комисията направи индивидуална оценка на всяко от дружествата в рамките на тези групи. В конкретния случай на групата CNBM, независимо от ситуацията, описана на равнището на CNBM, при повечето от разгледаните дружества положението бе едно и също, включващо наличието на револвиращи заеми, както и широкото използване на менителници с банков акцепт и облигации, издавани с цел погасяване на заемите. Освен това, противно на посоченото от дружеството, действително между различни дружества от групата са прехвърляни задължения чрез междуфирмени заеми. Поради това Комисията реши да определи един-единствен кредитен рейтинг на групата. На последно място, както е посочено в раздел 3.4.3.2 по-долу, Комисията счете менителниците с банков акцепт за друг вид финансов инструмент, равностоен на краткосрочен заем, който следователно може да бъде използван при определянето на кредитните рейтинги. Поради това твърденията на дружеството бяха отхвърлени.
 (309)
 След това очакваната премия по облигациите, емитирани от дружества с този рейтинг (BB), бе приложена към стандартния лихвен процент на КНБ по заемите, за да се определи пазарният лихвен процент.
 (310)
 За определяне на надбавката беше изчислен относителният спред между индексите на корпоративните облигации с рейтинг АА и рейтинг ВВ в САЩ въз основа на данните на Bloomberg за промишлените сегменти. Така изчисленият относителен спред бе добавен към публикуваните от КНБ референтни стойности на лихвените проценти към датата, на която е бил отпуснат заемът (87), и за същия срок като този на заема. Това бе направено поотделно за всеки заем, отпуснат на дружеството.
 (311)
 След разгласяването на окончателните заключения няколко страни заявиха, че използването на относителен спред води до опорочаване. Всички те заявиха, че Комисията е следвало да използва абсолютен, а не относителен спред между индексите на корпоративните облигации с рейтинг АА и рейтинг ВВ в САЩ. Бяха посочени следните основания:
 (1)
 Нивото на относителния спред се колебае спрямо нивото на основния лихвен процент в САЩ: колкото е по-нисък лихвеният процент, толкова по-висока ще бъде съответната надбавка.
 (2)
 Нивото на съответната референтна стойност се колебае в зависимост от нивото на референтната стойност на лихвения процент на КНБ, за която се прилага. Колкото е по-висока референтната стойност на лихвения процент на КНБ, толкова по-висока ще е получената в резултат от него референтна стойност.
 (3)
 Абсолютният спред остава сравнително постоянен с течение на времето, докато при относителния спред се наблюдават големи колебания.
 (312)
 Тези въпроси вече бяха разгледани в рамките на предишно разследване (88). Както е видно от съображения 175—187 при процедурата относно ГВПП и в съображение 256 при процедурата относно гумите, Комисията е отхвърлила тези доводи на посочените по-долу основания.
 (313)
 На първо място, макар Комисията да признава, че търговските банки